Broj: 711-I-2188-P-154-20/22-05-19

Zagreb, 09. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Zlatka Pinjuha**, **općinskog načelnika Općine Čeminac do 27. lipnja 2022.g.,** **pokrenutom Odlukom Povjerenstva broj: 711-I-2104-P-154-20/21-04-19 od 29. listopada 2021.g.,** na 185. sjednici, održanoj 09. rujna 2022.g., donosi sljedeću

**ODLUKU**

1. **Izvršavanjem refundacije novčanog iznosa iz općinskog proračuna za izgradnju električne mreže sinu, refundacijom troškova izgradnje pristupne ceste u Grabovcu sinu, isplatom jednokratne pomoći u slučaju poplava, požara i drugih teških socijalnih stanja sebi i sinovima, isplatom stipendija sinovima, subvencioniranjem stambenih kredita sebi i sinovima te dodjelom financijskih potpora udrugama „HNK Grabovac“ i „Vatrogasna zajednica Općine Čeminac“, u kojima je dužnosnik predsjednik, a njegov sin tajnik udruge, dužnosnik Zlatko Pinjuh, općinski načelnik Općine Čeminac do 27. lipnja 2022.g., zloupotrijebio je posebna prava dužnosnika i time počinio povredu odredbe članka 7. točke c) ZSSI-a.**
2. **Za povredu ZSSI-a, opisanu pod točkom I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 40.000,00 kn, koja će se trajati 10 mjeseci i izvršit će se u 10 jednakih uzastopnih mjesečnih obroka, svaki u pojedinačnom iznosu od 4.000, 00 kn.**

Obrazloženje

Povjerenstvo je na 147. sjednici, održanoj 29. listopada 2021.g., pokrenulo postupak za odlučivanje o sukobu interesa protiv dužnosnika Zlatka Pinjuha, općinskog načelnika Općine Čeminac do 27. lipnja 2022.g., zbog moguće povrede članka 7. točke c) ZSSI-a koja proizlazi iz refundiranja novca iz općinskog proračuna za izgradnju električne mreže sinu, refundacije troškova izgradnje pristupne ceste u Grabovcu sinu, isplate jednokratne pomoći u slučaju poplava, požara i drugih teških socijalnih stanja sebi i sinovima, isplate stipendija sinovima, subvencioniranja stambenih kredita sebi i sinovima te dodijele financijske potpore udrugama „HNK Grabovac“ i „Vatrogasna zajednica Općine Čeminac“ u kojima je dužnosnik predsjednik, a njegov sin tajnik udruge.

Povjerenstvo je odluku o pokretanju postupka dužnosniku dostavilo dana 22. prosinca 2021.g. putem elektroničke dostave za koju je dužnosnik dao svoj pristanak te je isti navedeni dokument otvorio dana 31. siječnja 2022.g., ali se na predmetnu odluku nije očitovao.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika kojeg ustrojava i vodi Povjerenstvo, utvrđeno je da dužnosnik Zlatko Pinjuh obnašao dužnost općinskog načelnika Općine Čeminac od 2014.g.-2017.g., zatim u mandatu 2017.g.-2021.g. i ponovno od 24. svibnja 2021.g do 27. lipnja 2022.g. Stoga je Zlatko Pinjuh povodom obnašanja navedene dužnosti obvezan postupati sukladno odredbama ZSSI-a.

Povjerenstvo je izvršilo uvid u Općini Čeminac (u daljnjem tekstu: Zapisnik) dostavljen od strane Ministarstva financija te je utvrdilo da iz istoga proizlazi da je načelnik Općine Čeminac temeljem članka 46. Statuta Općine Čeminac i članka 92. stavka 2. Zakona o komunalnom gospodarstvu („Narodne novine", broj 68/18) dana 16. kolovoza 2018. godine donio Odluku o isplati sredstava za izgradnju električne mreže, KLASA: 402-06/18-01/0001, URBROJ: 2100/05-02-18-2 kojom se ……………… iz ……………, ……………… odobrava isplata u iznosu od 65.031,06 kuna za izgradnju električne mreže. U obrazloženju predmetne Odluke načelnik Općine Čeminac navodi da do objekta izgrađenog na adresi ……………………. (ranije: ……………..) u …………… nije bila izgrađena komunalna infrastruktura, a istu je obvezna osigurati jedinica lokalne samouprave, te da je ………………….. s obitelji investirao vlastita sredstva u izgradnju električne mreže do navedenog objekta. Nadalje, u Zapisniku se navodi da je člankom 92. stavkom 2. Zakona o komunalnom gospodarstvu, na koji se, između ostalog, poziva načelnik Općine Čeminac propisano da se komunalna naknada plaća za nekretnine iz stavka 1. tvoga članka koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanja javne rasvjete te koje je opremljeno najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture jedinice lokalne samouprave. Stavkom 1. istog članka Zakona propisano je da se komunalna naknada plaća za: stambeni prostor, garažni prostor, poslovni prostor, građevinsko zemljište koje služi obavljanju poslovne djelatnosti i neizgrađeno građevinsko zemljište. Međutim, u Zapisniku se ističe da se u predmetnoj Odluci ne navode zakonske odredbe temeljem kojih bi jedinica lokalne samouprave bila u obvezi mještanima Općine nadoknaditi (refundirati) troškove izgradnje komunalne infrastrukture, koju su oni samoinicijativno izgradili. Nadalje, ističe se da je ……………. podnio zahtjev za isplatom sredstava za izgradnju električne mreže u iznosu od 90.951,06 kuna te da je Općina izvršila uvid u izračun i dokumentaciju, slijedom čega je odobrena isplata sredstva za izgradnju električne mreže na način da se odmah isplati iznos od 65.031,06 kuna, a preostali iznos od 25.920,00 kuna sukladno proračunskim mogućnostima. Nadalje, navodi se da su istog dana kada je dužnosnik donio Odluku o isplati sredstava ……………… za izgradnju električne mreže, tj. 16. kolovoza 2018. godine, on i ……………. potpisali Zapisnik o utvrđenju po Zahtjevu ……………. - naknada za troškove dovođenja električne energije, KLASA: 402-06/18-01/0001, URBROJ: 2100/05-02-18-2 u kojem su u bitnome navodi da …………….., uz Zahtjev prilaže dokumentaciju kojom potkrepljuje svoj Zahtjev, između ostalog, ponudu kojom potvrđuje cijenu električnog kabela koji je potreban da se dovede električna energija do njegove kuće, te izračun troškova radova koje je potrebno izvesti da bi se električna energija i priključila. Navedenim potpisanim dokumentom se nadalje konstatira da je temeljem općinske evidencije utvrđeno da se predmetna građevina nalazi u građevinskom području, da se za istu uredno platio komunalni doprinos, te da se plaća komunalna naknada. Isti je sačinjen je u formi dopisa, kojeg općinski načelnik Općine Čeminac upućuje ……………, a čiji je predmet: „Zapisnik o utvrđenju po zahtjevu …………….. - naknada za troškove dovođenja električne energije“. U istome se nadalje navodi, cit.:“Obzirom daje člankom 92. stavkom 2. Zakona o komunalnom gospodarstvu propisano da se do svakog domaćinstva, koje plaća komunalni doprinos i komunalnu naknadu, mora osigurati električna energija, javna rasvjeta, vodovod, pristupna cesta, Vaš zahtjev za naknadom proizašlih troškova je opravdan. Imajući u vidu naprijed navedeno, potraživani trošak koji ste imali biti će isplaćen u cijelosti ovisno o raspoloživim sredstvima u proračunu Općine Čeminac.“ U dopisu/Zapisniku, nadalje se navode prihvatljivi troškovi koji će biti nadoknađeni, na istovjetan način kako su isti navedeni u obrazloženju Odluke o isplati sredstava …………… za izgradnju električne mreže. Na kraju se navodi, da u znak prihvaćanja Zapisnik potpisuju načelnik Općine Čeminac i ……………….

Ministarstvo financija u svojem Zapisniku navodi kako je isplatom iznosa od 65.031,06 kuna (Izvod br. 216 od 16. kolovoza 2018. godine) iz Proračuna Općine Čeminac ……………. načelnik Općine Čeminac postupio protivno članku 54. stavku 1. Zakona o proračunu, kojim je propisano da se svaki rashod i izdatak iz proračuna mora temeljiti na vjerodostojnoj knjigovodstvenoj ispravi kojom se dokazuje obveza plaćanja, te članku 10. stavku 1. i 4. Pravilnika o proračunskom računovodstvu i Računskom planu, kojima je propisano da se knjiženje i evidentiranje u poslovnim knjigama temelji na vjerodostojnim, istinitim, urednim i prethodno kontroliranim knjigovodstvenim ispravama. Isprava za knjiženje je uredna kada se iz nje nedvosmisleno može utvrditi mjesto i vrijeme njezina sastavljanja i njezin materijalni sadržaj, što znači narav, vrijednost i vrijeme nastanka poslovne promjene povodom koje je sastavljena. Vjerodostojna je isprava koja potpuno i istinito odražava nastali poslovni događaj.

Nadalje, iz Zapisnika proizlazi da je temeljem dostavljenih podataka od nadležnih institucija utvrđeno je daje na temelju članka 55. Statuta Općine Čeminac, načelnik Općine Čeminac dana 18. travnja 2017. godine donio Odluku o refundiranju sredstava, KLASA: 402-06/17-01/0001, URBROJ: 2100/05-02-17-2 kojom se ………….. refundiraju sredstva za troškove izgradnje pristupne ceste u …………… na k.č. br. ……………., k.o. ………. u ukupnom iznosu od 140.961,59 kunu, temeljem priloženih računa i preslika računa izvođača radova.

 Nadalje, navodi se da se isplata odobrenih novčanih sredstava ima izvršiti iz planiranih sredstava Proračuna Općine Čeminac za 2017. godinu, aktivnost 1006A100002 ODRŽAVANJE NERAZVRSTANIH CESTA. Iz Zapisnika je razvidno i da je uvidom u Godišnji izvještaj o izvršenju Proračuna Općine Čeminac za 2017. godinu („Službeni glasnik Općine Čeminac“, broj 2/2018) utvrđeno je da su u okviru Programa 1006 Održavanje objekata i uređaja komunalne infrastrukture, na Aktivnosti 1006A100002 ODRŽAVANJE NERAZVRSTANIH CESTA planirana sredstva u iznosu od 144.100,00 kuna, a izvršena u iznosu od 144.061,59 kunu ili 99,97% od planiranih.

Uvidom u dokumentaciju koja je priložena Odluci načelnika o refundiranju sredstava utvrđeno je da je …………., ……………., ………….. dana 14.04.2017. godine uputio Općini Čeminac Zamolbu za refundaciju, koja je u Općini zaprimljena istog dana, pod klasifikacijskom oznakom: 402-06/17-01/0001, Urbroj: 15-17-1. U predmetnoj Zamolbi, u bitnome, se navodi da je imenovani još 2007. godine na svoj trošak izgradio infrastrukturni objekt - pristupnu cestu, na k.č. br. ……………, k.o. …………., koja je javno dobro u nadležnosti Općine Čeminac, te budući da je uredno podmirivao sve svoje obveze, kako komunalni doprinos tako i komunalnu naknadu, očekuje da mu se troškovi izgradnje refundiraju. U Zamolbi, imenovani nadalje navodi da prilaže kopije računa izvođača radova kojima dokazuje da se izgradnja stvarno dogodila, te se nada pozitivnom rješenju u roku od tri dana, obzirom da rok za utuženje istječe 25. travnja 2017. godine.

Iz Zapisnika je razvidno da je iz Proračuna Općine Čeminac za 2017. godinu …………….. izvršena refundacija troškova izgradnje pristupne ceste u ……………. na k.č. br. ……………, k.o. ………….., odnosno prilazne ceste ribnjaku OPG-a Zlatko Pinjuh u ukupnom iznosu od 140.961,59 kunu.

Nadalje, iz Zapisnika proizlazi da su Odlukama o zaštiti socijalnog standarda stanovništva Općine Čeminac, donesenim od strane Općinskog vijeća Općine Čeminac, između ostalog, utvrđene jednokratne pomoći u slučaju poplava, požara i drugih teških socijalnih stanja (bolesti, smrti člana obitelji i dr.) te da je tim programom utvrđena pomoć osobama i obiteljima u iznimno teškim trenutačnim životnim okolnostima: prvenstveno nesretan slučaj u obitelji, velika šteta u kućanstvu nastala zbog nesreće ili elementarne nepogode, skupo liječenje teške bolesti, dugotrajne bolesti i slično može jednom godišnje odobriti pomoć u maksimalnom iznosu do 5.000,00 kuna. Nadalje, utvrđeno je da se Zahtjev podnosi Općinskom načelniku, koji određuje visinu odobrene potpore, ako smatra da je takav zahtjev opravdan.

Dopisom od 20. siječnja 2020. godine, KLASA: 041-01/19-01/0005, URBROJ: 2100/05-02- 20-2 Općina Čeminac nadzoru je dostavila zahtjeve mještana Općine Čeminac za dodjelu pomoći i Odluke načelnika Općine Čeminac kojima su iste odobrene, te tablicu u kojoj su navedena imena primatelja pomoći i klasa Odluke načelnika, i to za 2017., 2018. i 2019. godinu. Pojedinim korisnicima pomoći, pomoć je isplaćivana više puta tijekom godine.

Nadalje, iz Zapisnika proizlazi da uvidom u bruto bilancu za 2017., 2018. i 2019. godinu, te kartice konta 372123, 37213, 31215, 3299 i 3721 utvrđeno je da su na istima knjiženje jednokratne pomoći mještanima Općine Čeminac zbog teškog socijalnog stanja, pomoći za sanaciju štete od požara, pomoći u slučaju smrti roditelja, pomoći zbog dugotrajne bolesti i troškova liječenja u ukupnom iznosu od 20.600,00 kuna u 2017. godini, u iznosu od 40.280,00 kuna u 2018. godini, te u iznosu od 32.049,00 kuna u 2019. godini (do 12.11.2019. godine).

Iz Zapisnika je razvidno da su jednokratne pomoći u slučaju poplava, požara i drugih teških socijalnih stanja (bolesti, smrti člana obitelji i dr.) korisnicima isplaćivane u rasponu od 200,00 do 5.000,00 kuna, temeljem diskrecijske odluke načelnika Općine Čeminac te da je načelnik Općine Čeminac, u više navrata sam sebi, te sinu ……………. odobrio jednokratne pomoći za troškove liječenja i to u maksimalnom iznosu. Točnije da je dužnosnik u 2018.g. sebi dodijelio iznos od 5.000,00 kuna za dugotrajnu bolest i liječenje, 2.880,00 kuna za nabavku aparata za disanje i 5.000,00 kuna za troškove pogreba nakon smrti majke dok je sinu Ivanu Pinjuhu dodijelio iznos od 5.000,00 kuna za dodatne troškove liječenja. Isto tako, dužnosnik je u 2019.g. sebi i sinu ……………… dodijelio svakome po 5.000,00 kuna za dodatne troškove liječenja.

Nadalje, iz Zapisnika je razvidno da je načelnik Općine Čeminac dana 12. travnja 2018. godine, te dana 30. kolovoza 2019. godine donio Pravilnik o pravima i obvezama korisnika potpore za studiranje - stipendije Općine Čeminac, kojima su utvrđeni opći uvjeti, način, postupak i kriteriji za dodjelu potpore za studiranje - stipendija, isplata, prestanak statusa korisnika stipendije, obveza vraćanja, kao i ostala pitanja koja se odnose na prava i obveze korisnika potpora za studiranje - stipendija. Predmetnim Pravilnicima je između ostalog, utvrđeno da korisnik stipendije može biti redoviti i izvanredni student dodiplomskog ili diplomskog studija s područja Općine Čeminac koji se školuje u Republici Hrvatskoj ili inozemstvu. Studentom u smislu ovog Pravilnika smatra se osoba koja se školuje u okviru redovitog studija na visokim školama i fakultetima iz stavka 2. toga članka. Nadalje, pravo na potpore za studiranje - stipendiju, sukladno Odluci Općinskog vijeća imaju svi redoviti i izvanredni studenti koji imaju prebivalište i boravište na području Općine Čeminac, te poreznu prijavu na području Općine Čeminac, kao i da se potpore dodjeljuju u trajanju od 12 mjeseci u akademskoj godini.

Iz tablica, navedenih u Zapisniku razvidno je da je iz proračuna Općine Čeminac tijekom 2017., 2018. i 2019. godine sinovima načelnika Općine, ………….. isplaćena je stipendija u ukupnom iznosu od 15.000,00 kuna, a …………… u ukupnom iznosu od 30.000,00 kuna.

Nadalje, iz Zapisnika razvidno je da je na temelju članka 29. Statuta Općine Čeminac („Službeni glasnik Općine Čeminac44, broj 1/13), Općinsko vijeće Općine Čeminac na 10. sjednici održanoj 27. veljače 2017. godine donijelo Odluku o subvencioniranju stambenih kredita za mještane Općine Čeminac, KLASA: 402-07/17-01/002, URBROJ: 2100/05-03-17-1 („Službeni glasnik Općine Čeminac44, broj 3/17), kojom se uređuje subvencioniranje stambenih kredita koje mještani s prebivalištem i boravištem na području Općine Čeminac uzimaju od poslovnih banaka za kupnju nekretnina na području Osječko-baranjske županije. Pravo na subvencioniranje kredita mogu ostvariti mještani Općine Čeminac koji u trenutku podnošenja Zahtjeva zadovoljavaju sljedeće uvjete:

- da korisnik subvencije nije stariji od 40 godina,

- da je riječ o prvoj nekretnini,

- da se kupovinom predmetne nekretnine rješava stambeno pitanje.

Nadalje, navedeno je da će Općina Čeminac korisnike subvencionirati u iznosu od 50% rate kredita, ili najviše do 1.000,00 kuna mjesečno u slučajevima kada je rata kredita veća od 2.000,00 kuna. Općina Čeminac će u navedenim iznosima korisnike subvencionirati najduže 10 godina (ako je riječ o kreditu kojeg je korisnik podigao na duži period), odnosno i kraće ukoliko je riječ o kreditu podignutom na rok koji je kraći od 10 godina. Korisnik subvencije na adresi kupljene nekretnine mora prebivati i boraviti tijekom cijelog razdoblja u kojem ostvaruje pravo na subvenciju te u tom periodu nekretninu ne smije prodati ili darovati, odnosno vlasništvo nad istom na bilo koji način prenijeti na drugu osobu, a u protivnom je obvezan izvršiti povrat subvencioniranog iznosa u cijelosti. Nadalje, korisnicima subvencije koji nekretninu kupuju na području Općine Čeminac odobrit će se i jednokratna pomoć za uređenje kupljene nekretnine u iznosu od 10.000,00 kuna.

Odluke o izmjeni i dopuni Odluke o subvencioniranju stambenih kredita za mještane Općine Čeminac donijelo je Općinsko vijeće Općine Čeminac na 3. sjednici održanoj dana 09. listopada 2017. godine („Službeni glasnik Općine Čeminac“, broj 9/17 - 3. dio), te na 5. sjednici održanoj dana 30. prosinca 2017. godine („Službeni glasnik Općine Čeminac“, broj 12/17.) Nadalje, na temelju točke IV. Odluke o subvencioniranju stambenih kredita za mještane Općine Čeminac od 09. listopada 2017. godine načelnik Općine Čeminac je dana 17. listopada 2017. godine donio Pravilnik o potrebnoj dokumentaciji za subvencioniranje stambenih kredita za mještane Općine Čeminac, KLASA: 022-02/17-01/0006, URBROJ: 2100/05-02-17-1, kojim je propisana potrebna dokumentacija za ostvarivanje prava na subvencioniranje stambenih kredita za mještane Općine Čeminac koji nisu stariji od 40 godina.

U 2017. godini subvencioniranje stambenih kredita nije bilo utvrđeno Odlukom o zaštiti socijalnog standarda stanovništva Općine Čeminac za 2017. godinu, nego naprijed navedenim Odlukama Općinskog vijeća Općine Čeminac o subvencioniranju stambenih kredita za mještane Općine Čeminac. Navedeni oblik pomoći stanovnicima Općine Čeminac utvrđen je člankom 2. stavkom 1. točkom 7. Odluke o zaštiti socijalnog standarda stanovništva Općine Čeminac za 2018. godinu od 29. ožujka 2018. godine („Službeni glasnik Općine Čeminac“, broj 4/2018). U članku 24. predmetne Odluke navedeno je da će Općina Čeminac korisnike subvencionirati u iznosu od 50% rate kredita. Općina Čeminac će u navedenim iznosima korisnike subvencionirati najduže 15 godina (ako je riječ o kreditu kojeg je korisnik podigao na duži period), odnosno i kraće ukoliko je riječ o kreditu podignutom na rok koji je kraći od 15 godina. Korisnik subvencije u tom periodu nekretninu ne smije prodati ili darovati, odnosno vlasništvo nad istom na bilo koji način prenijeti na drugu osobu te je u protivnom obvezan izvršiti povrat subvencioniranog iznosa u cijelosti. Korisnik subvencije je tijekom cijelog perioda subvencioniranja dužan imati poreznu prijavu na području Općine Čeminac temeljem prebivališta ili boravišta. U protivnom je obvezan izvršiti povrat subvencioniranog iznosa u cijelosti. Isto je propisano i člankom 24. Odluke o zaštiti socijalnog standarda stanovništva Općine Čeminac („Službeni glasnik Općine Čeminac“, broj 3/2019).

Odluku o subvencioniranju stambenih kredita podignutih u švicarskim francima za mještane Općine Čeminac donijelo je Općinsko vijeće Općine Čeminac na svojoj 17. sjednici održanoj dana 31. prosinca 2018. godine („Službeni glasnik Općine Čeminac", broj 12/2018).

U članku 1. navedene Odluke navodi se da Općinsko vijeće Općine Čeminac radi potpore mještanima Općine Čeminac koji su podigli stambene kredite u švicarskim francima u razdoblju od 2005.- 2010. donosi Odluku o subvencioniranju 1/3 rate kredita. Člankom 2. i 3. predmetne Odluke utvrđeno je da će Općina Čeminac korisnike subvencionirati do otplate kredita, te da Pravilnik o potrebnoj dokumentaciji za subvencioniranje stambenih kredita podignutih u švicarskim francima donosi općinski načelnik Općine Čeminac. Nadalje, temeljem članka 3. Odluke o subvencioniranju stambenih kredita podignutih u švicarskim francima za mještane Općine Čeminac („Službeni glasnik Općine Čeminac“, broj 12/18) i članka 46. Statuta Općine Čeminac („Službeni glasnik Općine Čeminac“, broj 1/18), načelnik Općine Čeminac donio je Pravilnik o dokumentaciji potrebnoj za odobravanje subvencioniranja stambenih kredita u švicarskim francima podignutih u razdoblju od 01.01.2005. - 31.12.2010. godine za mještane Općine Čeminac („Službeni glasnik Općine Čeminac“, broj 1/2019.) Subvencioniranje stambenih kredita podignutih u švicarskim francima utvrđeno je i člankom 30. i 31. Odluke o zaštiti socijalnog standarda stanovništva Općine Čeminac („Službeni glasnik Općine Čeminac“, broj 3/2019), te je navedeno da će Općina Čeminac subvencionirati mještane Općine Čeminac koji su podigli stambene kredite u švicarskim francima u razdoblju od 2005.-2010. u iznosu od 1/3 rate kredita. Općina Čeminac će korisnike subvencionirati do otplate kredita. Pravilnik o potrebnoj dokumentaciji za subvencioniranje stambenih kredita podignutih u švicarskim francima donosi općinski načelnik Općine Čeminac.

Uvidom u dostavljenu Tablicu isplaćenih naknada za subvencioniranje stambenih kredita utvrđeno je da je …………….. za kredite u kunama u 2017.g. isplaćena naknada u iznosu od 8.000,00 kn, u 2018.g. u iznosu od 15.351,18 kn te u 2019.g. u iznosu od 15.985,71 kuna, što ukupno iznosi 39.336,89 kn. Nadalje, utvrđeno je da je ……………. u 2017.g. isplaćen iznos od 3.000,00 kuna, u 2018.g. iznos od 16.300,72 kuna te u 2019.g. iznos od 12.881,15 kn što ukupno iznosi 32.181,87 kn. Isto tako, utvrđeno je da je dužnosniku Zlatku Pinjuhu isplaćeno za kredite u francima u 2019.g. iznos od 27.419,57 kuna.

Nadalje, iz Zapisnika je razvidno da su u 2017., 2018. i 2019. godini vršene isplate donacija u ukupnom iznosu od 204.350,00 kuna, a da se prilikom knjiženja navedenih isplata nije navela namjena, nego je u opisu navedeno ,,odluka“, ,,prijenos“, „donacija", sufinanciranje", zbog čega se ne može sa sigurnošću utvrditi kojoj udruzi, političkoj stranci ili osobi je navedena isplata izvršena. Nadalje, u Zapisniku se navodi kako je Ministarstvo s obzirom na iznose isplaćenih donacija i pomoći iz Proračuna Općine Čeminac pojedinim udrugama i trgovačkim društvima izvršilo uvid u podatke o poslovnim subjektima - udrugama i trgovačkim društvima, kao i u njihove financijske izvještaje, dostupne u Registru udruga Ministarstva Uprave, Registru neprofitnih organizacija Ministarstva financija, te u Sudskom registru Ministarstva pravosuđa.

Uvidom u Registar udruga utvrđeno je da je neprofitna organizacija VATROGASNA ZAJEDNICA OPĆINE ČEMINAC, Mafije Gupca 1, Čeminac, OIB: 66244941170 upisana u Registar udruga dana 12. lipnja 2015. godine pod registarskim brojem 14004262, te se kao osobe ovlaštene za zastupanje navode Zlatko Pinjuh, predsjednik, ………….., tajnik, te ………….., zapovjednik. Početak mandata za predsjednika i zapovjednika je 21. ožujka 2015. godine, a kraj mandata je 21. ožujka 2019. godine. Početak mandata za tajnika je 29. svibnja 2015. godine, a kraj mandata je 29. svibnja 2019. godine. Kao likvidator Udruge navodi se Zlatko Pinjuh.

Uvidom u Registar neprofitnih organizacija utvrđeno je da je neprofitna organizacija VATROGASNA ZAJEDNICA OPĆINE ČEMINAC, Mafije Gupca 1, Čeminac, OIB: 66244941170 upisana u Registar neprofitnih organizacija dana 13. srpnja 2015. godine pod RNO brojem 0333425, te se kao osoba ovlaštena za zastupanje navodi Zlatko Pinjuh. Zlatko Pinjuh se navodi i kao osoba za kontakt, iako se kao adresa elektroničke pošte navodi e-mail osobe …………….

Uvidom u Registar udruga utvrđeno je da je neprofitna organizacija Hrvatski nogometni klub „Grabovac", Pašnjak 1, Grabovac, OIB: 30918773454 upisana u Registar udruga dana 12. svibnja 1998. godine pod registarskim brojem 14000618, te se kao osobe ovlaštene za zastupanje navode Zlatko Pinjuh, predsjednik i …………….., tajnik. Početak mandata za sve ovlaštene osobe je 03. kolovoza 2017. godine, a kraj mandata 03. kolovoza 2021. godine. Kao likvidator Udruge navodi se ……………...

Uvidom u Registar neprofitnih organizacija utvrđeno je da je neprofitna organizacija Hrvatski nogometni klub „Grabovac", Ulica domovinske zahvalnosti 1 (ranije Pašnjak 1), Grabovac, OIB: 30918773454 upisana u Registar neprofitnih organizacija dana 15. srpnja 2013. godine (zadnja izmjena 06. ožujka 2019. godine) pod RNO brojem 0243400, te se kao osoba ovlaštena za zastupanje navodi Zlatko Pinjuh. Kao osoba za kontakt navodi se …………….

Povjerenstvo je dopisom od dana 5. listopada 2020.g. broj: 711-I-1394-P-154/20-02-19 zatražilo od Općine Čeminac podatke je li Općina Čeminac ………….., OIB: ……………, 2018.g. refundirala iznos od oko 65.000,00 kuna za izgradnju električne mreže, ukoliko jest temeljem kojeg pravnog osnova je naveden iznos isplaćen, o kakvim poslovima izgradnje mreže se radilo, tko je …………… naložio izvođenje radova na izgradnji električne mreže te temeljem čega je određena visina isplate. Nadalje, podatke je li Općina Čeminac ……………, OIB: …………….., 2017.g. refundirala troškove izgradnje pristupne ceste u Grabovcu na k.č. broj …………., k.o. ……………… te ukoliko jest temeljem kojeg pravnog osnova je naveden iznos isplaćen, o kakvim poslovima izgradnje ceste se radilo, tko je …………… naložio izvođenje radova na izgradnji pristupne ceste te temeljem čega je određena visina isplate. Nadalje, Povjerenstvo je zatražilo i podatke je li Općina Čeminac od listopada 2014.g. do danas načelniku Zlatku Pinjuhu te njegovim sinovima ……………………. isplaćivala jednokratne pomoći u slučaju poplava, požara i drugih teških socijalnih stanja, ukoliko jest, na temelju kojih pravnih osnova su im navedeni iznosi isplaćivani, o kojim se iznosima radilo, temeljem čega je određena visina svakog pojedinog iznosa pomoći, koji je postupak dobivanja jednokratne pomoći te tko donosi odluku o dodjeljivanju navedene pomoći, je li Općina Čeminac od listopada 2014.g. do danas iz proračuna Općine isplaćivala stipendije ………………………., ukoliko jest, temeljem kojeg pravnog osnova su navedene stipendije isplaćivane, koji su uvjeti i postupak stipendiranja studenata, koliko se studenata javilo na natječaj za stipendije, tko je i po kojim kriterijima odabran za primanje stipendije, na koji način je određen iznos pojedinih stipendija te tko je donio odluku o dodjeli stipendija studentima, je li Općina Čeminac donijela odluku o Subvencioniranju stambenih kredita za mještane Općine Čeminac i ukoliko jest kada je navedena odluka donesena te tko ju je donio (općinski načelnik/ Općinsko vijeće), koji su uvjeti i postupak dobivanja navedene subvencije, tko odlučuje o davanju subvencije, postoji li javni natječaj za dobivanje subvencije, jesu li korisnici navedene subvencije od listopada 2014,g, do danas bili načelnik Zlatko Pinjuh te njegovi sinovi ……………………….. i ukoliko jesu pozivamo vas da dostavite ugovore o subvencioniranju njihovih kredita kao i svu natječajnu dokumentaciju, je li Općina Čeminac od listopada 2014.g. do danas dodjeljivala iz općinskog proračuna financijsku potporu udruzi HNK "GRABOVAC" i „VATROGASNOJ ZAJEDNICI OPĆINE ČEMINAC“, ukoliko jest, očitovanje za svaku pojedinu isplaćenu financijsku potporu, jesu li navedene udruge zatražila financijsku potporu izravno ili se prijavile na javni poziv ili javni natječaj Općine Čeminac za dodjelom financijske potpore, je li općinski načelnik Zlatko Pinjuh sudjelovao u postupku imenovanja tijela za provedbu natječaja ili razmatranje zahtjeva, u samom postupku razmatranja zahtjeva ili prijave, postupku donošenja odluke o dodjeli sredstava, ako jest, na koji točno način i u kojem svojstvu te koliko je, u razdoblju listopada 2014.g. do danas, drugih udruga koje obavljaju sportsku djelatnost bilo prijavljeno na javne pozive i javne natječaje Općine Čeminac te kojim sportskim udrugama su sredstva dodijeljena, odnosno koliki je ukupni iznos zatražen od strane sportskih udruga, a koliki je iznos ukupno dodijeljen.

Općina Čeminac zaprimila je navedeni dopis dana 19. listopada 2020.g.

Općina Čeminac nije odgovorila na traženje Povjerenstva te je Povjerenstvo dana 27. siječnja 2021.g. ponovno zatražilo dostavu navedenih podataka. Predmetni dopis Općina Čeminac zaprimila je dana 4. veljače 2020.g., međutim niti nakon primitka navedenog dopisa pa do dana donošenja konačne odluke u ovom predmetu Općina Čeminac nije odgovorila na traženje Povjerenstva.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa.

Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Sukladno članku 4. stavku 2. ZSSI-a član obitelji dužnosnika u smislu istog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Prema odredbi članka 4. stavka 5. ZSSI-a povezane osobe u smislu navedenog Zakona su članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo ističe kako iz zaprimljene dokumentacije proizlazi da je dužnosnik iz općinskog proračuna izvršio refundaciju novčanog iznosa za izgradnju električne mreže sinu, refundaciju troškova izgradnje pristupne ceste u Grabovcu sinu, isplatu jednokratne pomoći u slučaju poplava, požara i drugih teških socijalnih stanja sebi i sinovima, isplatu stipendija sinovima, subvencioniranje stambenih kredita sebi i sinovima te dodijelio financijsku potporu udrugama „HNK Grabovac“ i „Vatrogasna zajednica Općine Čeminac“ u kojima je dužnosnik predsjednik, a njegov sin tajnik udruge, a koja postupanja upućuju na zlouporabu posebnih prava dužnosnika, odnosno na povredu članak 7.c) ZSSI-a.

Navedeno se okolnosti dodjele sredstava opisuju u Zapisniku o obavljenom proračunskom nadzoru sačinjenom od nadležne inspekcijske službe Ministarstva financija, slijedom čega se radi o činjenicama i okolnostima utvrđenima službenim dokumentom državnog tijela.

Općina Čeminac nije dostavila dokumentaciju iz koje bi proizašli dokazi suprotni stanju iz Zapisnika, niti se dužnosnik očitovao i/ili dostavio dokumentaciju kojom bi se osporio ova utvrđenja.

Dužnosnici u obnašanju dužnosti ne smiju donositi odluke koje imaju za cilj stjecanje osobne materijalne ili druge koristi, odnosno donositi takve odluke ako bi temeljem istih članovi obitelji dužnosnika stekli neku korist. Naime, dužnosnik je od strane građana izabran na dužnost općinskog načelnika te je u obvezi uvijek rukovoditi se javnim interesom i spriječiti utjecaj privatnih interesa na donošenje odluka u obnašanju javnih dužnosti, slijedom čega su mu i ovlasti koje ima dodijeljene kako bi ih izvršavao u javnom interesu.

U konkretnoj situaciji dužnosnik Zlatko Pinjuh povodom obnašanja dužnosti općinskog načelnika Općine Čeminac ima ovlast raspolaganja, odnosno upravljanja prihodima i rashodima sredstvima općinskog proračuna u okvirima Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20.), Zakona o proračunu („Narodne novine“, broj 144/21.), te drugih zakona i podzakonskih akata.

U situaciji kada dužnosnik izvršava ove ovlasti odlučujući o ostvarivanju vlastitih te materijalnih interesa članove svoje obitelji, dužnosnik postupa suprotno svrsi zašto su mu dodijeljene, čime dolazi do njihove zlouporabe, jer tada na njegovu nepristranost u obavljanju javne dužnosti utječu njegovi privatni interesi.

Iz zaprimljenog Zapisnika proizlazi da je dužnosnik Zlatko Pinjuh, općinski načelnik Općine Čeminac do 27. lipnja 2022.g. odlučio o izvršavanju refundacije novčanog iznosa iz općinskog proračuna za izgradnju električne mreže sinu, refundaciji troškova izgradnje pristupne ceste u Grabovcu sinu, isplati jednokratne pomoći u slučaju poplava, požara i drugih teških socijalnih stanja sebi i sinovima, isplati stipendija sinovima, subvencioniranju stambenih kredita sebi i sinovima te dodjeli financijskih potpora udrugama „HNK Grabovac“ i „Vatrogasna zajednica Općine Čeminac“ u kojima je osobno predsjednik, a njegov sin tajnik udruge, čime je zloupotrijebio posebna prava dužnosnika te na taj način povrijedio odredbu članka 7. stavka 1. točke c) ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. stavka 1. točke c) ZSSI-a Povjerenstvo može izreći sankciju opomene, obustave isplate dijela neto mjesečne plaće i javno objavljivanje odluke Povjerenstva.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo činjenicu da je svojim aktivnim radnjama dužnosnik materijalno oštetio proračun jedinice lokalne samouprave u kojoj je obnašao dužnost.

Na izricanje sankcije u maksimalnom iznosu zakonom propisanog raspona utjecala je okolnost da se radilo o više uzastopnih radnji kojima je dužnosnik zloupotrijebio posebna prava, kao i činjenicu da su navedene povrede trajale duže vremensko razdoblje, te da je korist od tih radnji imao on osobno i članovi njegove obitelji.

 Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 40.000,00 kn koja će trajati 10 mjeseci te će se izvršiti u 10 jednakih mjesečnih obroka, svaki u pojedinačnom iznosu 4.000,00 kuna.

Slijedom navedenog, Povjerenstvo je donijelo odluku kao u točki II. izreke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Zlatko Pinjuh, osobnom dostavom

2. Na znanje podnositelju

3. Objava na internetskoj stranici Povjerenstva

4. Pismohrana